CELEX: C2005/132/33
Language: et
Date: 2005-05-28 00:00:00
Title: Kohtuasi C-152/05: Euroopa Ühenduste Komisjoni 5. aprilli 2005. aasta hagi Saksamaa Liitvabariigi vastu

28.5.2005   
            
            
               ET
            
            
               Euroopa Liidu Teataja
            
            
               C 132/18
            
         Euroopa Ühenduste Komisjoni 5. aprilli 2005. aasta hagi Saksamaa Liitvabariigi vastu
   (Kohtuasi C-152/05)
   (2005/C 132/33)
   Kohtumenetluse keel: saksa
   Euroopa Ühenduste Komisjon esitas 5. aprillil 2005. Euroopa Ühenduste Kohtule hagi Saksamaa Liitvabariigi vastu. Hageja esindajad on R. Lyal ja K. Gross, kohtudokumentide kättetoimetamise aadress Luxembourgis.
   Euroopa Ühenduste Komisjoni palub Euroopa Kohtul:
   
               1.
            
            
               tuvastada, et Saksamaa Liitvabariik on rikkunud EÜ asutamislepingu artiklitest 18, 39 ja 43 tulenevaid kohustusi, kuna Eigenheimzulagengesetz'i (seadus omakodu soetavatele isikutele toetuse maksmise kohta) artikli 2 lõike 1 esimese lause kohaselt on välistatud teise liikmesriigi territooriumil asuvate kinnistute omandamisel maksuresidendist isikute toetamine, olenemata sellest, kas teises liikmesriigis on võimalik sarnast toetust taotleda;
            
         
               2.
            
            
               jätta kohtukulud Saksamaa Liitvabariigi kanda.
            
         Õiguslikud alused ja peamised argumendid
   Euroopa Komisjoni arvates on Saksamaa Liitvabariigi poolt omakodu soetamiseks toetuse maksmine diskrimineerimise tunnustega. Omakodu soetamise toetusele on õigus isikutel, kes on Saksamaal maksuresidendid ja kes soetavad endale Saksamaal maja või korterit eesmärgiga selles elada. Seevastu neile Saksamaa maksuresidentidele, kes elavad väljaspool Saksamaa territooriumit ja tahavad endale seal elamiseks soetada kinnistut, omakodu soetamise toetust ei maksta.
   Saksa regulatsioon asetab halvemasse olukorda kolm isikute rühma: 1. riigi teenistujad, kes elavad välismaal, 2. piirialatöötajad, kelle sissetulekust on vähemalt 90 % maksustatav Saksa tulumaksuga ja 3. Saksa kodakondsusega diplomaadid ja EL ametnikud.
   Komisjoni seisukoht on, et vastavalt iga isikute rühma seisundile on tegemist kas töötajate liikumisvabaduse põhimõtte (EÜ artikkel 39), asutamisvabaduse põhimõtte (EÜ artikkel 43) või liikumisvabaduse põhimõtte (EÜ artikkel 18) rikkumisega. Kõigil neile juhtumitele on omane piisav piiriülene element, mis õigustab nimetatud asutamislepingu tingimuste kohaldamist.
   Komisjon leiab, et käesolevale asjale saab üle kanda Euroopa Kohtu lahendi asjas C-279/93: Schumacker. Iga isik, kes on Saksamaa maksuresident, kes maksab oma tervest maailmast saadud sissetulekutelt makse Saksamaal ning osaleb seeläbi Saksa riigi rahastamises, peab saama kasutada võrdselt Saksamaal elava isikuga maksudest finantseeritavaid soodustusi. Vältida tuleks olukorda, kus asjaomane isik ei saaks ei elukohariigis ega töökohariigis kasutada neid soodustusi, mis on seotud nende isikliku olukorraga.
   Praktikas on vähetõenäoline, et Saksamaa maksuresident on samaaegselt veel mõne riigi maksuresident. Sellist erandlikku olukorda on võimalik lahendada selliselt, et juhul, kui isikul on õigus üheaegselt saada Saksamaa omakodu soetamise toetust ning võrreldavat toetust välisriigist, siis on tal keelatud saada samaaegselt mõlemat toetust.
   Omakodu soetamise toetuse maksmise piiramine ainult Saksamaal asuvatele kinnistutele ei ole õigustatud. Saksamaa elamispindade puudust aitaks likvideerida see, kui piirialatöötajad Saksamaale kolimise asemel soetaksid endale elamispinna Saksamaa piiriäärsel välismaal. Saksamaa valitsus ei põhjendanud eelmenetluses piisavalt, milline on ainult Saksamaal asuva elamispinna soetamisel toetuse maksmise eesmärk. Isegi juhul, kui liikmesriigil oleks lubatud toetada elamispindade ehitamist ainult oma territooriumil, ei ole nimetatud regulatsioon sisuliselt põhjendatud. Juhul, kui Saksamaa Liitvabariik sooviks toetada igat tüüpi elamispinna ehitamist Saksamaal, siis ei ole selge, miks makstakse toetust ainult Saksamaa maksuresidentidele. Ka Saksamaa piiratud maksukohustuslased võivad soetada endale seal elamispinda ning nii soodustada seeläbi elamispindade ehitamist.
   Ühenduse õigus ei nõua mingil juhul seda, et finantsiliselt peaks toetama isiku teise elamispinna soetamist teises liikmesriigis. Toetuse maksmise ulatuse kindlaksmääramine on ainult siseriikliku seadusandja ülesanne. Siseriikliku seadusandja normide kujundamise vabadust piiravad aga EÜ asutamislepingus sätestatud põhiõigused.